觀史氏畫馬圖
作者：梅堯臣
朝代：宋

paragraphs: 誰縫冰紈十二幅，畫出胡馬一百蹄。
胡人縱獵走且射，野牛駭怒頭角低。
黄驄鐵騮白的顙，散作五花毛不齊。
彎弓未發箭在手，二十五匹俱爭西。
往聞胡瓌能畫馬，陰山七騎皆戎奚。
或牽或立或仰視，閑暇意思如鳴嘶。
風吹裘带旗脚展，沙草一向寒凄迷。
鳳缾挈酒鞍挂獲，氊廬毳帳半隠堤。
君之二圖誠亦好，若比瓌筆猶雲泥。